Minint Tarptautinę neįgaliųjų žmonių dieną, pagerbti Kauno krašto sportininkai
Tęsiant senas ir gražias tradicijas, pasitinkant Tarptautinę neįgaliųjų žmonių dieną, Lietuvos tautinio olimpinio komiteto Kauno apskrities tarybos, Lietuvos sporto muziejaus bei Sporto veteranų klubo ,,Ąžuolynas" iniciatyva kaip ir kiekvienas metais buvos surengta tradicinė šventė. Šį kartą kaip niekad atvyko daug ne tik jaunimo, bet ir garbaus amžiaus žmonių turinčių negalią, nuėjusių ne tik ilgą, bet ir garbingą sportinį kelią. Tai mūsų legendinis sunkumų kilnotojas Jonas Burakovas, kuris dar 1973 m. nuo krūtinės išstūmė 200 kg sveriančią štangą, Oksana Dobrovolskaja aklųjų šaudymo pasaulio čempionė, plaukikas Viktoras Okulevičius, Tadas Šmatavičius ir kiti. Šventės metu buvo pagerbti sportininkai turintys ne tik fizinę, bet ir regos, klausos bei sutrikusio intelekto negalią. Pagerbti jų atvyko Lietuvos parolimpinio komiteto prezidentas 2016 m. Pasaulio parolimpinių žaidynių čempionas Mindaugas Bilius, olimpiečiai Rimantas Plungė, Birutė Statkevičienė, Tomas Bardauskas, Lietuvos Respublikos Seimo nario Arūno Karbauskio patarėja Vaida Pranarauskaitė, Lietuvos Respublikos Seimo nario Gedimino Vasiliausko padėjėja Andrija Šeštakauskaitė, Lietuvos sporto universiteto docentė Elena Puišienė ir kiti garbūs svečiai, kurie ne tik susirinkusius sportininkus gražiai pasveikino, bet ir įteikė tiek sportininkams, tiek ir pačiam muziejui vertingų apdovanojimų. Olimpietė Birutė Statkevičienė muziejui padovanojo Lietuvos veteranų plaukimo čempionato, skirto Stasiui Krasauskui atminti, aukso medalį, o plaukikas Mindaugas Gvylaitis, trenerė Jovita Kareckienė ir Jonas Burokovas muziejui padovanojo savo iškovotą Pasaulio neįgaliųjų plaukimo čempionato 1919 metų Meksikoje bronzos medalį. Atsakant į šventės dalyvių įteiktas dovanas, šventės organizatoriai visiems, į šventę atvykusiems sportininkams bei jų treneriams ir vadovams, įteikė nuostabius Lietuvos sporto šimtmečio bei Specialiosios olimpiados medalius ir padėkas, bei simbolines kalėdines dovanėles, o Kauno sporto veteranų klubo ,, Ąžuolynas" vokalinis instrumentinis ansamblis ,,Gilės" (vadovas Arūnas Šadžius) atliko nuostabią meninę programą, kurios metu visi šventės svečiai ir dalyviai turėjo galimybę ne tik pasiklausyti, bet ir padainuoti gražias lietuviškas dainas, bet ir sušokti VIENOS valsą. Po gražių iškilmių susirinkusieji dar ilgai nesiskirstė, apžiūrinėdami muziejaus parengta naujausią ekspoziciją, bendraudami bei aptardami prabėgusių metų džiaugsmus ir pasitaikiusias negandas prie arbatos puodelio, o po visų iškilmių tiek svečiai, tiek visi šventės dalyviai laimingi skirstėsi į namus.
Pranas Majauskas